# Esteettömyysasetusten määrittäminen

Reader sisältää useita asetuksia, joilla PDF-tiedostot muutetaan paremmin näkö- tai liikuntavammaisille sopiviksi, esimerkiksi asetukset, jotka vaikuttavat PDF-tiedoston esittämiseen näytössä ja lukemiseen näytönlukuohjelmalla.

Useimmat esteettömyysasetukset voidaan valita käytettävyysasetusten määrityksen avustajassa. Se neuvoo näiden asetusten määrittämisessä. Jotkin esteettömyyteen vaikuttavat asetukset puuttuvat käytettävyysasetusten määrityksen avustajasta. Tällaisia asetuksia ovat Lukeminen, Lomakkeet ja Multimedialuokat. Voit määrittää kaikki asetukset Oletusarvot-valintaikkunassa.

Joidenkin esteettömyysasetusten nimet ovat käytettävyysasetusten määritysten avustajassa erilaiset kuin Oletusarvot-valintaikkunassa. Reader -ohjeessa käytetään Oletusarvot-valintaikkunassa näkyviä nimiä.

Jos tarvitset lisätietoja Reader -ohjelman ja PDF-tiedostojen esteettömyysominaisuuksista, tutustu Adoben Web-sivuston helppokäyttöisyys -sivuun.

### Esteettömyysasetusten määrittäminen avustajalla

1. Käynnistä käytettävyysasetusten määrityksen avustaja toisella seuraavista menetelmistä:

   - Valitse Dokumentti > Käytettävyys > Asetusten määrityksen avustaja.

   - (Vain Windows) Käynnistä Reader ensimmäisen kerran, kun näytönlukuohjelma tai näytönsuurentaja on käytössä.

2. Valitse avustavalle ohjelmalle ja laitteille sopiva asetus.

   Toiminto näyttää valitsemasi asetuksen mukaan vain avustaville ohjelmille ja laitteille sopivat oletusarvot.

3. Noudata näytön ohjeita. Jos napsautat missä vaiheessa tahansa Peruuta, Reader valitsee avustajan asetuksille oletusarvot (tätä ei suositella).

### Esteettömyysasetusten määrittäminen Oletusarvot-valintaikkunassa

1. Valitse Muokkaa > Oletusarvot (Windows/UNIX) tai Acrobat > Oletusarvot (Mac OS).
2. Voit määrittää avustaville ohjelmille ja laitteille sopivat asetukset haluamallasi tavalla Oletusarvot-valintaikkunan välilehdissä. Jos kyseessä on UNIXissa toimiva Reader, valitse Luokat-kentästä Käytettävyys.

### Esteettömyyden oletusarvot

#### Esteettömyyden oletusarvot Käytettävyys-välilehdessä

Korvaa dokumentin värit
  Kun valitset tämän oletusasetuksen, voit valita luettelosta tekstille ja taustalle väriyhdistelmiä, joiden kontrasti on suuri, tai luoda oman yhdistelmän. Nämä asetukset vastaavat käytettävyysasetusten määrityksen avustajan Käytä dokumentissa tekstin värejä, joiden kontrasti on suuri -vaihtoehtoa.
Käytä aina sivun asettelun tyyliä
  Tämä asetus vastaa käytettävyysasetusten määrityksen avustajan Ohita sivun asettelun tyyli -vaihtoehtoa.
Käytä aina suurennusasetusta
  Tämä asetus vastaa käytettävyysasetusten määrityksen avustajan Ohita dokumentin zoomaus -vaihtoehtoa.
Käytä dokumentin rakennetta sarkainjärjestykseen, jos sarkainjärjestystä ei ole määritetty
  Tämä asetus helpottaa siirtymistä lomakekentissä ja linkeissä, jos dokumentin sarkainjärjestystä ei ole määritetty.
Näytä aina näppäimistön valintakohdistin
  Valitse tämä asetus, jos käytät näytönsuurentajaa Tämä asetus vastaa käytettävyysasetusten määrityksen avustajan Näytä aina näppäimistöllä käytettävä osoitin -vaihtoehtoa.

#### Esteettömyyden oletusarvot Yleinen-välilehdessä

Tallenna dokumentin muutokset automaattisesti tilapäistiedostoon
  Poistamalla tämän asetuksen valinnan voit poistaa automaattisen tallentamisen käytöstä. Näytönlukuohjelman tai näytönsuurentajan on ladattava PDF-tiedosto uudestaan jokaisen tallennuksen jälkeen. Tämä asetus vastaa käytettävyysasetusten määrityksen avustajan Poista dokumentin automaattinen tallennus käytöstä -vaihtoehtoa.

#### Esteettömyyden oletusarvot Lomakkeet-välilehdessä

Kenttien korostusväri ja Pakollisten kenttien korostusväri
  Näiden asetusten avulla voit määrittää, mitä värejä käytetään täytettävien lomakekenttien korostamiseen. Nämä asetukset vastaavat Kenttien korostusväri- ja Pakollisten kenttien korostusväri -vaihtoehtoja käytettävyysasetusten määrityksen avustajassa.
Automaattinen täyttäminen
  Reader tarjoutuu automaattisesti täyttämään joitakin merkintöjä lomakekenttiin, joten lomakkeen täyttäminen sujuu nopeammin. Tämä asetus ei vastaa mitään käytettävyysasetusten määrityksen avustajan asetusta.

#### Esteettömyyden oletusarvot Internet-välilehdessä

Näytä PDF selaimessa
  Määrittää Web-sivuihin linkitetyt PDF-tiedostot avautumaan Web-selaimessa erillisen Reader -ikkunan sijasta. Poista tämän asetuksen valinta, jotta voit tarkemmin ohjata dokumentin selaamista näytönlukuohjelmalla. Tämä asetus vastaa käytettävyysasetusten määrityksen avustajan Näytä PDF-dokumentit Web-selaimessa -vaihtoehtoa.

#### Esteettömyyden oletusarvot Multimedia-välilehdessä

- Näytä tekstitys, jos se on käytettävissä

- Toista ääni, jos se on käytettävissä

- Näytä kuvan lisätekstit, jos ne ovat käytettävissä

- Näytä äänen kuvaus (tai videokuvan kuvaus tai kuvaava video), jos se on käytettävissä

Nämä asetukset eivät vastaa mitään käytettävyysasetusten määrityksen avustajan asetuksia.

#### Esteettömyyden oletusarvot Sivunäyttö-välilehdessä

Suurennus
  Määrittää dokumentin suurennusasetukset, jolloin heikkonäköiset henkilöt voivat lukea uudelleenjuoksutetut PDF-tiedostot helpommin. Tämä asetus vastaa käytettävyysasetusten määrityksen avustajan Ohita dokumentin zoomaus -vaihtoehtoa.
Pehmeä teksti
  Ohjaa tekstin pehmennystä. Voit estää tekstin pehmennyksen sekä muuttaa tekstin terävämmäksi ja helpommaksi lukea näytönsuurentajalla valitsemalla Ei mitään -vaihtoehdon. Tämä asetus vastaa käytettävyysasetusten määrityksen avustajan Poista tekstinpehmennys käytöstä -vaihtoehtoa.

#### Esteettömyyden oletusarvot Luku-välilehdessä

Lukemisjärjestys
  Määrittää dokumenttien lukemisjärjestyksen. Lukemisjärjestyksen oletusasetukset näkyvät myös käytettävyysasetusten määrityksen avustajassa.
  Päättele lukemisjärjestys dokumentista (suositeltava)
    Määrittää lukemisjärjestyksen dokumentissa, jota ei ole koodimerkitty, käyttämällä kehittynyttä rakenneanalyysia.
  Lukemisjärjestys vasemmalta oikealle, ylhäältä alas
    Erottaa tekstin sen sijainnin mukaan vasemmalta oikealle ja sitten ylhäältä alas. Tämä menetelmä on nopeampi kuin Päättele lukemisjärjestys dokumentista -vaihtoehto. Tämä asetus analysoi vain tekstin; lomakekentät ohitetaan ja taulukoita ei tunnisteta.
  Käytä lukemisjärjestystä raakatulostusvirrassa
    Erottaa tekstin samassa järjestyksessä, jossa se on tallennettu tulostusvirtaan. Tämä menetelmä on nopeampi kuin Päättele lukemisjärjestys dokumentista -vaihtoehto. Tämä asetus analysoi vain tekstin; lomakekentät ohitetaan ja taulukoita ei tunnisteta.
Ohita lukemisjärjestys koodatuissa dokumenteissa
  Käyttää Luku-oletusarvojen mukaista lukemisjärjestystä dokumentin koodimerkintärakenteen mukaisen järjestyksen sijasta. Valitse tämä asetus vain, jos huolimattomasti koodimerkitty PDF-tiedosto aiheuttaa ongelmia. Tämä asetus vastaa käytettävyysasetusten määrityksen avustajan Ohita koodattujen dokumenttien lukemisjärjestys -vaihtoehtoa.
Sivu tai dokumentti
  Tämä asetus määrittää, kuinka suuri osa dokumentista kerrallaan lähetetään näytönlukuohjelmaan. Jos PDF-tiedostoa ei ole koodimerkitty, Reader voi analysoida sen sekä yrittää päätellä sen rakenteen ja lukemisjärjestyksen. Jos tiedosto on pitkä, tähän voi kulua paljon aikaa. Haluat ehkä määrätä, että Reader lähettää vain näkyvissä olevan sivun osan, jolloin asiakirja analysoidaan pieni osa kerrallaan. Tämän tekijän merkitys vaihtelee dokumentin koon ja monimutkaisuuden sekä näytönlukuohjelman ominaisuuksien mukaan. Kun Reader lähettää tietoja näytönlukuohjelmaan, näytönsuurentajaan tai muuhun avustavaan ohjelmaan, se lataa tiedot puskurimuistiin avustavan ohjelman käytettäväksi. Puskurimuistiin lähetettävien tietojen määrä vaikuttaa siihen, kuinka paljon aikaa Reader joutuu käyttämään tehtävien suorittamiseen, kuten tiedoston avaamiseen, seuraavalle sivulle siirtymiseen, näkymän vaihtamiseen ja komentojen suorittamiseen.
  Lue vain nykyiset näkyvät sivut
    Tämä on yleensä paras vaihtoehto käytettäessä näytönsuurentajaa. Se parantaa suorituskykyä, sillä ohjelmiston ei tarvitse käsitellä dokumentin piilossa olevia osia. Kun Reader lähettää vain PDF-tiedoston näkyvät sivut puskurimuistiin, avustava ohjelma tai laite voi käyttää vain näitä sivuja. Seuraavalle sivulle siirrytään vasta, kun seuraava sivu on näkyvissä ja Reader on lähettänyt sivun tiedot puskurimuistiin. Jos tämä vaihtoehto valitaan, käytä Reader -ohjelman siirtymistoimintoja avustavan ohjelman tai laitteen toimintojen sijasta. Voit myös valita sivuasettelun oletusasetukseksi Yksi sivu, jos haluat, että Reader lähettää vain näkyvissä olevat sivut avustavaan ohjelmaan tai laitteeseen. Koska Reader lähettää kaikkien näkyvissä olevien sivujen tiedot, avustava ohjelma tai laite saa sekä kokonaan että osittain näkyvien sivujen tiedot. Jos valitset sivunäyttöasetukseksi muun kuin Yksi sivu, esimerkiksi Jatkuva, ja tuot seuraavan sivun näkyviin, avustava ohjelma tai laite ei ehkä pysty seuraamaan, mikä edellisen sivun osa on luettu ääneen. Ohjeet Yksittäinen sivu -asetuksen määrittämiseksi sivun oletusasetteluksi ovat kohdassa PDF-dokumenttien tarkastelun oletusarvot.

    Tämä asetus vastaa käytettävyysasetusten määrityksen avustajan Lue vain näkyvissä olevat sivut -vaihtoehtoa.

  Lue koko dokumentti
    Jos käyttämäsi näytönlukuohjelman omat siirtymis- ja etsimistyökalut ovat tutumpia kuin Reader -ohjelman työkalut, tämä voi olla paras vaihtoehto. Tämä asetus vastaa käytettävyysasetusten määrityksen avustajan Lue koko dokumentti kerralla -vaihtoehtoa.
  Jos dokumentti on suuri, lue vain nykyiset näkyvät sivut
    Tämä asetus on normaalisti valittu. Se on yleensä paras vaihtoehto käytettäessä näytönlukuohjelmaa ja pitkiä tai monimutkaisia PDF-tiedostoja. Tällöin Reader lähettää pienen tiedoston kerralla, mutta suuret tiedostot sivu kerrallaan. Tämä asetus vastaa käytettävyysasetusten määrityksen avustajan Lue suuresta dokumentista vain näkyvissä olevat sivut -vaihtoehtoa.
Vahvista dokumenttien koodaus
  Kun tämä asetus on valittu, Reader pyytää käyttäjää vahvistamaan asetukset, joita käytetään ennen koodimerkitsemättömän asiakirjan valmistelemista luettavaksi. Koodimerkintöjen lisääminen voi viedä paljon aikaa, varsinkin jos tiedosto on suuri. Tämä asetus vastaa käytettävyysasetusten määrityksen avustajan Vahvista dokumenttien koodaus -vaihtoehtoa.
Ääneenlukuasetukset
  Tämän osan asetusten avulla voit muuttaa äänenvoimakkuutta, lukunopeutta ja äänenkorkeutta luettaessa dokumentti ääneen. Voit valita oletusäänen tai jonkin käyttöjärjestelmän sisältämistä äänistä. Jos valitset Lue lomakekentät -vaihtoehdon, lomakekenttien sisältö luetaan ääneen. Nämä asetukset eivät vastaa käytettävyysasetusten määrityksen avustajan avulla määritettäviä asetuksia.